***AD/4 POLUGODIŠNJE IZVJEŠĆE O RADU NAČELNIKA***

***ZA RAZDOBLJE SIJEČANJ.-LIPANJ 2025. GODINE***



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/25-01/00001

URBROJ:238/39-03-25-1

Luka, 03. 07. 2025.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SIJEČANJ-LIPANJ 2025. GODINE**

**I. UVOD**

Potpuno izvješće vidljivo je u polugodišnjem Izvješću o realizaciji Proračuna i Programa Općine Luka za 2025. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

Tijekom navedenog izvještajnog razdoblja prihodi proračuna ostvareni su u iznosu od 1.052.823,07 eura u odnosu na planiranih 5.507.700,00 eura što iznosi 19,12%, a rashodi su ostvareni u iznosu od 983.840,67 eura u odnosu na planirane u iznosu 5.507.700,00 eura što iznosi 17,86%.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Tijekom izvještajnog razdoblja u odnosu na postupak IV. izmjena i dopuna Prostornog plana uređenja Općine Luka, provedeni su potrebni postupci – dvije javne rasprave, izrađen prijedlog plana i prijedlog odluke o donošenju plana upućen na donošenje Općinskom vijeću.

**2.**  **KOMUNALNE DJELATNOSTI**

Redovito sam pratio rad zimske službe i obilazio teren vezano na isto.

Na javne pozive Zagrebačke županije prijavljeni su projekti izgradnje nogostupa u Žejincima D2 od ulice Tuđmani do k.č.br. 2604/3 k.o. Pluska, projekt asfaltiranja nekoliko nerazvrstanih cesta na području općine te program smanjenja broja napuštenih pasa.

Proveden je postupak javne nabave za izgradnju pješačko-biciklističke staze, te su pred završetkom radovi na prvoj dionici iste. Proveden je postupak javne nabave za izgradnju nogostupa u Žejincima za D1 od ulice Tuđmani do k.č.br. 2604/3 k.o. Pluska.

Provedeno je prikupljanje ponuda za provođenje mjera deratizacije, dezinsekcije u 2025. godini, na području cijele općine te je u lipnju provedena prva deratizacija na području cijele općine, a planira se još jedna krajem godine.

Tijekom izvještajnog razdoblja obavljali su se radovi košnje trave uz nerazvrstane ceste, poslovi održavanja kanala, postavljanja prometne signalizacije, a po potrebi su se obavljali i ostali manji poslovi održavanja nerazvrstanih cesta na području općine.

Održavanje javne rasvjete vršilo se također po potrebi temeljem prijava o kvarovima od strane građana.

Asfaltirana je cesta u Gospodarskoj zoni općine Luka, te se redovito provode aktivnosti rješavanja imovinsko-pravnih odnosa iste.

Redovito surađujem sa Županijskim cestama Zagrebačke županije zbog uređenja županijskih prometnica na području općine.

I dalje se provode izmjera i evidentiranje nerazvrstanih cesta, čime bi se riješili imovinsko-pravni odnosi djela nerazvrstanih cesta.

1. **BRIGA O DJECI**

Isplaćivane su pomoći za novorođene sukladno pristiglim zahtjevima.

Surađujem s ravnateljicom dječjeg vrtića i prema važećim odlukama Općinskog vijeća redovito se sufinanciraju programi predškolskog odgoja i obrazovanja djeci s područja Općine Luka u dječjem vrtiću.

Redovito su se isplaćivale stipendije učenicima srednjih škola i redovitim studentima, a u lipnju su isplaćene zadnje stipendije za školsku/akademsku godinu 2024./2025.

Omogućen je besplatan prijevoz studentima i učenicima s prebivalištem na području Općine Luka.

1. **SOCIJALNA SKRB**

Provodi se projekt „Zaželi u Općini Luka III“, koji je financiran sredstvima Europskog socijalnog fonda s tim da je trajanje ovog projekta predviđeno za rok od tri godine. U sklopu projekta zaposleno šest zaposlenika, od kojih je svaka zadužena za šest korisnika, znači ukupno tridesetšest korisnika.

Umirovljenicima, osobama starijim od šezdeset godina bez primanja te osobama koje imaju status roditelja njegovatelja, isplaćene su prigodne novčane nagrade – uskrsnice.

1. **ODGOJ I OSNOVNO OBRAZOVANJE**

Općinskom vijeću predložio sam donošenje Odluke o financiranju svih radnih materijala učenicima Osnovne škole Luka za šk. god. 2025./2026.

Općinskom vijeću predložio sam, nakon sastanka s ravnateljicom Osnovne škole Luka, sufinanciranje učiteljice u produženom boravku, kako bi, onima kojima je potrebno, bio omogućen produženi boravak.

S Gradskim knjižnicama Grada Zagreba ponovno sam sklopio Sporazum o suradnji temeljem kojeg Općina Luka podmiruje godišnje upisnine za sve učenike Osnovne škole Luka od prvog do osmog razreda, čime je učenicima omogućeno besplatno korištenje Bibliobusa koji u Luku dolazi dva puta mjesečno prema unaprijed utvrđenom rasporedu.

Sufinanciran je program „škole u prirodi“ za učenike 3. i 4. razreda OŠ Luka te program maturalnog putovanja za učenike 7. i 8. razreda OŠ Luka u iznosu od 50% cijene.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području općine i sudjelujem u njihovim aktivnostima.

Početkom godine raspisan je javni poziv na koji su aktivne udruge s područja Općine Luka prijavile svoje projekte koje namjeravaju provoditi u 2025. godini i koji se financiraju iz proračuna općine.

Općina je u suradnji s Taekwondo klubom Mladost, provodila pilot projekt aktivnosti djece.

Izrađen je projekt uređenja dječjeg igrališta u dvorištu stare zgrade osnovne škole, te je isti prijavljen na natječaj LAG-a Sava.

1. **PROTUPOŽARNA I CIVILNA ZAŠTITA**

Protupožarnu zaštitu i nadalje osigurava Javna vatrogasna postrojba Grada Zaprešića s kojom imamo sklopljen ugovor, te ista djeluje u suradnji s DVD-om Luka.

Početkom godine izvršili smo analizu stanja sustava civilne zaštite tijekom 2024. godine, a vodio sam računa o osiguranju sredstava za civilnu zaštitu u Proračunu za 2025. godinu.

Izrađen je projekt rekonstrukcije vatrogasnog doma, koji se planira prijaviti za sufinanciranje na javni poziv koji će biti raspisan krajem godine.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18, 26/20 i 20/21) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 20/21), Općinsko vijeće Općine Luka na ---- sjednici održanoj dana ----------- godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje siječanj-lipanj 2025. godine.

**II**

Ovaj Zaključak stupa na snagu danom donošenja i objaviti će se na službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.